[转载]中医脉诊动画、脉歌
原文地址:中医脉诊动画、脉歌作者:糊涂念春 浮脉 【体象歌】浮在皮毛,如水漂木；举之有余,按之不足。 【主病歌】浮脉为阳,其病在表。寸浮伤风,头疼鼻塞；左关浮者,风在中焦；右关浮者,风痰在膈；尺脉得之,下焦风客,小便不利,大便秘涩。 【兼脉歌】无力表虚,有力表实。浮紧风寒,浮迟中风；浮数风热,浮缓风湿。浮芤失血,浮短气病；浮洪虚热,浮虚暑惫；浮涩血伤,浮濡气败。 沉脉 【体象歌】沉行筋骨,如水投石；按之有余,举之不足。 【主病歌】沉脉为阴,其病在里。寸沉短气,胸痛引胁；或为痰饮。或水与血。关主中寒,因而痛结；或为满闷,吞酸筋急。尺主背痛,亦主腰膝；阴下湿痒。淋浊痢泄。 【兼脉歌】无力里虚,有力里实。沉迟痼冷,沉数内热；沉滑痰饮,沉涩血结；沉弱虚衰,沉牢坚积；沉紧冷疼,沉缓寒湿。 迟脉 【体象歌】迟脉属阴,象为不及；往来迟慢,三至一息。 【主病歌】 迟脉主脏,其病为寒。寸迟上寒,心痛停凝；关迟中寒,症结挛筋；尺迟火衰,溲便不禁,或病腰足,疝痛牵阴。 【兼脉歌】 有力积冷,无力虚寒。浮迟表冷,沉迟里寒；迟涩血少,迟缓湿寒；迟滑胀满,迟微难安。 数脉 【体象歌】数脉属阳,象为太过；一息六至,往来越度。 【主病歌】 数脉主腑,其病为热。寸数喘咳,口疮肺 ；关数胃热,邪火上攻；尺数相火,遗浊淋癃。 【兼脉歌】 有力实火,无力虚火。浮数表热,沉数里热。阳数君火,阴数相火。右数火亢,左数阴戕。 滑脉 【体象歌】滑脉替替,往来流利；盘珠之形,荷露之义。 【主病歌】 滑脉为阳,多主痰涎。寸滑咳嗽。胸满吐逆；关滑胃热,壅气伤食；尺滑病淋,或为痢积,男子溺血.妇人经郁。 【兼脉歌】 浮滑风痰,沉滑痰食。滑数痰火,滑短气塞。滑而浮大,尿则阴痛。滑而浮散,中风瘫痪。滑而冲和,娠孕可决。 涩脉 【体象歌】涩脉蹇滞,如刀刮竹；迟细而短,三象惧足。 【主病歌】涩为血少,亦主精伤。寸涩心痛,或为怔忡。关涩阴虚,因而中热；右关土虚,左关胁胀。尺涩遗淋,血利可决；孕为胎病,无孕血竭。 【兼脉歌】 涩而坚大,为有实热；涩而虚软,虚火炎灼。 虚脉 【体象歌】虚合四形,浮大迟软；及乎寻按,几不可见。 【主病歌】虚主血虚。又主伤暑。左寸心亏,惊悸怔忡；右寸肺亏,自汗气怯。左关肝伤,血不营筋；右关脾寒,食不消化。左尺水衰,腰膝痿痹；右尺火衰,寒证蜂起。 实脉 【体象歌】实脉有力,长大而坚；应指愊愊,三候皆然。 【主病歌】血实脉实,火热壅结。左寸心劳,舌强气涌；右寸肺病,呕逆咽疼。左关见实,肝火胁痛；右关见实,中满气疼。左尺见之,便闭腹疼；右尺见之,相火亢逆。 【兼脉歌】 实而且紧,寒积稽留。实而且滑,痰凝为祟。 长脉 【体象歌】长脉迢迢,首尾俱端；直上直下,如循长竿。 【主病歌】长主有余,气逆火盛。左寸见长,君火为病；右寸见长,满逆为定。左关见长,木实之殃；右关见长,土郁胀闷。左尺见之,奔豚冲兢；右尺见长,相火专令。 短脉 【体象歌】短脉涩小,首尾俱俯；中间突起,不能满部。 【主病歌】短主不及,为气虚证。短居主寸,心神不定；短见右寸,肺虚头痛。短在左关,肝气有伤；短在右关,膈间为殃。左尺短时,少腹必疼；右尺短时,真火不隆。 洪脉 【体象歌】洪脉极大,状如洪水；来盛去表,滔滔满指。 【主病歌】洪为盛满,气壅火亢。左寸洪大。心烦舌破；右寸洪大,胸满气逆。左关见洪,肝木太过；右关见洪,脾土胀热。左尺洪兮,水枯便难；右尺洪兮,龙火燔灼。 微脉 【体象歌]微脉极细,而又极软；似有若无,欲绝非绝。 【主病歌】 微脉模糊,气血大衰。左寸惊怯,右寸气促。左关寒挛。右关胃冷。左尺得微,髓竭精枯；右尺得微,阳衰命绝。 细脉 【体象歌】细直而软,累累萦萦；状如丝线,较显于微。 【主病歌】细主气衰,诸虚劳损。细居左寸,怔忡不寐；细在右寸,呕吐气怯。细入左关,肝阴枯竭；细入右关,胃虚胀满。左尺若细,泄痢遗精；右尺若细,下元冷惫。 濡脉 【体象歌】濡脉细软,见于浮分；举之乃见,按之即空。 【主病歌】濡主阴虚,髓绝精伤。左寸见濡,健忘惊悸；右寸见濡,腠虚自汗。左关逢之,血不营筋；右关逢之,脾虚湿浸。左尺得濡,精血枯损；右尺得之,火败命乖。 弱脉 【体象歌】弱脉细小,见于沉分；举之则无,按之乃得。 【主病歌】弱为阳陷,真气衰弱。左寸心虚,惊悸健忘；右寸肺虚,自汗短气。左关木枯,必苦挛急；右关土寒,水谷之疴。左尺弱形,涸流可征；右尺弱见,阳陷可验。 紧脉 【体象歌】紧脉有力,左右弹指；如绞转索,如切紧绳。 【主病歌】紧主寒邪,又主诸痛。左寸逢紧,心满急痛；右寸逢紧,伤寒喘嗽。左关人迎,浮紧伤寒；右关气口,沉紧伤食。左尺见之,脐下痛极；右尺见之,奔豚疝疾。 缓脉 【体象歌】缓脉四至,来往和匀；微风轻颭,初春杨柳。 【主病兼脉歌】缓为胃气,不主于病；取其兼见,方可断证。浮缓风伤,沉缓寒湿。缓大风虚,缓细湿痹。缓涩脾薄,缓弱气虚。右寸浮缓,风邪所居；左寸涩缓,少阴血虚。左关浮缓,肝风内鼓；右关沉缓。士弱湿侵。左尺缓涩,精宫不及；右尺缓细,真阳衰极。 弦脉 【体象歌】弦如琴弦,轻虚而滑；端直以长,指下挺然。 【主病歌】弦为肝风,主痛主疟,主痰主饮。弦在左寸,心中必痛；弦在右寸,胸及头疼。左关弦兮,痰疟症瘕；右关弦兮,胃寒膈痛。左尺逢弦。饮在下焦；右尺逢弦,足挛疝痛。 【兼脉歌】 浮弦支饮,沉弦悬饮。弦数多热,弦迟多寒。弦大主虚,弦细拘急。阳弦头痛,阴弦腹痛。单弦饮癖,双弦寒痼。 动脉 【体象歌】动无头尾,其动如豆；厥厥动摇,必兼滑数。 【主病歌】动脉主痛,亦主于惊。左寸得动,惊悸可断；右寸得动,自汗无疑。左关若动,惊及拘挛；右关若动,心脾疼痛。左尺见之,亡精为病；右尺见之,龙火奋迅。 促脉 【体象歌】促为急促,数时一止；如趋而蹶,进则必死。 【主病歌】促因火亢,亦由物停。左寸见促,心火炎炎；右寸见促,肺鸣咯咯。促见左关,血滞为殃；促居右关,脾宫食滞。左尺逢之,遗滑堪忧；右尺逢之,灼热为灾。 结脉 【体象歌】结为凝结,缓时一止；徐行而怠,颇得其旨。 【主病歌】结属阴寒,亦由凝积。左寸心寒,疼痛可决；右寸肺虚,气寒凝结；左关结见,疝瘕必现；右关结形,痰滞食停。左尺结兮,痿躄之疴；右尺结兮,阴寒为楚。 代脉 【体象歌】代为禅代,止有常数；不能自还,良久复动。 【主病歌】代主脏衰,危恶之候。脾土败坏,吐利为咎；中寒不食,腹疼难救。两动一止,三四日死；四动一止,六七日死。次第推求,不失经旨。 革脉 【体象歌】革大弦急,浮取即得；按之乃空,浑如鼓革。 【主病歌】革主表寒,亦属中虚。左寸之革,心血虚痛；右寸之革,金衰气壅。左关遇之,疝瘕为祟；右关遇之,土虚为疼。左尺诊革,精空可必；右尺诊革,殒命为忧。女人得之,半产漏下。 牢脉 【体象歌】牢在沉分,大而弦实；浮中二候,了不可得。 【主病歌】牢主坚积。病在于内。左寸之牢,伏梁为病；右寸之牢,息贲可定。左关见牢,肝家血积；右关见牢,阴寒痞癖。左尺牢形,奔豚为患；右尺牢形,疝瘕痛甚。 散脉 【体象歌】散脉浮乱,有表无里；中候渐空,按则绝矣。 【主病歌】散为本伤,见则危殆。左寸之散,怔忡不寐；右寸之散,自汗淋漓。左关之散,当有溢饮；右关之散,胀满蛊疾。居于左尺,北方水竭；右尺得之,阳消命绝。 芤脉 【体象歌】芤乃草名,绝类慈葱；浮沉俱有,中候独空。 【主病歌】芤脉中空,故主失血。左寸呈芤,心主丧血；右寸呈芤。相搏阴伤。芤入左关,肝血不藏；芤现右关,脾血不摄。左尺如芤,便红为咎；右尺如芤,火炎精漏。 伏脉 【体象歌】伏为隐伏,更下于沉；推筋著骨,始得其形。 【主病歌】伏脉为阴,受病入深。伏犯左寸,血郁之证；伏居右寸,气郁之疴。左关值伏,肝血在腹；右关值伏,寒凝水谷。左尺伏见,疝瘕可验；右尺伏藏,少火消亡。 疾脉 【体象歌】疾为急疾,数之至极；七至八至,脉流薄疾。 【主病歌】疾为阳极,阴气欲竭；脉号离经,虚魂将绝；渐进渐疾,且多殒灭。左寸居疾,勿戢自焚；右寸居疾,金被火乘。左关疾也,肝阴已绝；右关疾也,脾阴消竭。左尺疾兮,涸辙难濡；右尺疾兮。赫曦过极。